90. schôdza NR SR - 8.deň - A. dopoludnia
Dátum: 2023-05-12
Poslanec: Pleštinská, Zita (OĽANO)
Druh vystúpenia: Vystúpenie v rozprave

232. Ďakujem pekne, pán predsedajúci, za slovo. Vážené kolegyne poslankyne, vážení kolegovia poslanci, vážený Igor Matovič, predkladateľ tohto veľmi dôležitého zákona, vážený pán spravodajca, mnohí moji predrečníci spomenuli vo svojich príspevkoch, že hnutie OĽANO je prorodinné hnutie a od začiatku sa snaží pomáhať rodinám na Slovensku. V našom prorodinnom balíčku sa snažíme eliminovať tzv. sankciu za materskú. Ženy sú v spoločnosti diskriminované nielen na platoch po nástupe do zamestnania, ale aj na svojich dôchodkoch. Patrím medzi ženy ročníkov 1957 a 1963, ktoré pri ústavnom zastropovaní dôchodkového veku sme mali neprávosť, ktorá vznikla, ktorá nám vznikla, 150-tisícom poškodených žien bola vyplatená finančná kompenzácia v celkovej výške 438 miliónov eur v závislosti od skupiny, do ktorej spadajú. Aj toto je výsledok práce poslancov Národnej rady v tomto období. Tak ako moja predrečníčka spomenula rôzne prorodinné opatrenia, tak ich je veľmi veľa, zvýšili sme prídavok na dieťa na 60 eur, zvýšili sme daňový bonus na dieťa na 140 eur, od mája dostane 500-tisíc detí príspevok na stravu 2,30 eur denne. Zvýšili sme rodičovský príspevok na 412 eur, vyplácanie rodičovského bonusu pre 800-tisíc dôchodcov v celkovej výške 250 miliónov eur. Rodičia, ktorí majú štvrté dieťa, dostanú jednorazovo plnú výšku príspevku takmer 830 eur, dva týždne plateného voľna bude pre otcov, aj keď matka poberá súčasne materskú. Čiže tých možností a tých príspevkov, ktoré sme vlastne dali rodinám, je veľmi, veľmi veľa. Ženy dostávajú, tak ako spomenul aj pán predkladateľ vo svojom vstupe a potom aj ďalej, že dostávajú iba približne 82 % z mužovej mzdy. Toto číslo zaradilo Slovensko na šieste miesto krajín Európskej únie s najväčším rozdielom medzi platmi žien a mužov. Deje sa to aj napriek tomu, že to zákon zakazuje a tu môžeme vlastne to pomenovať, že to je vlastne tá sankcia za materskú. Rodové stereotypy sú odrazovým mostíkom k tomu, že ženy sa skôr zamestnávajú v menej platených pracovných pozíciách, je to už v zdravotníctve alebo v sociálnej oblasti. A ženy matky za to, že sú matkami, sú v spoločnosti diskriminované, práve tento návrh zákona túto diskrimináciu odstraňuje. Napríklad na Slovensku je takým rozšíreným predsudkom domnienka, že ženy až okolo 30 rokov chcú mať deti, pretože s ich kariérnym rastom sa teda nepočíta automaticky a stávajú sa zamestnankyňami druhej triedy. Rozdiel medzi zárobkom muža a ženy je v priemere takmer 20 %. Na pôde Európskeho parlamentu sme veľakrát aj s kolegyňou Záborskou tieto témy diskutovali, aj s našimi kolegami, a veľakrát možno zostalo len pri takých výzvach pre Slovensko, ale práve tento návrh zákona je nielen výzvou, ale je skutočným naplnením aj našich tých teda príspevkov, ktoré sme mali napríklad na pôde Európskeho parlamentu. V nedeľu 14. mája bude Deň matiek, ďakujeme našim mamám za všetko, čo pre nás robia, a myslím si, že schválenie tejto Matovičovej atómovky by bolo najkrajším reálnym darčekom pre všetky mamy na Slovensku a verím, že kolegovia zahlasujú za tento návrh a sankcie za materskú budú mamám eliminované. Ďakujem pekne.